**Критеријуми оцењивања –српски језик и књижевност ОШ „Мирослав Антић”, Футог**

**VIII разреди**

**Језик**– критеријум за оцењивање градива ове области усаглашен је са образовним стандардима сва три нивоа постигнућа, основног, средњег и напредног нивоа:

• Одличан (5) – ученик самостално испуњава захтеве сва три нивоа постигнућа из фонетике, морфологије, синтаксе и лексике; показује веома висок степен ангажовања; зна и примењује граматичка правила у сложенијим примерима;

• Врло добар (4) – ученик самостално испуњава захтеве сва три нивоа постигнућа из фонетике, морфологије, синтаксе и лексике и примењује граматичка правила у сложенијим примерима уз малу помоћ наставника; показује висок степен ангажовања;

● Добар (3) – ученик самостално испуњава захтеве основног и делимично средњег нивоа из фонетике, морфологије, синтаксе и лексике; ангажован је повремено; препознаје и примењује граматичка правила у основним примерима;

• Довољан (2) – ученик минимално испуњава захтеве основног нивоа из фонетике, морфологије, синтаксе и лексике уз помоћ наставника; ангажован је веома ретко; препознаје граматичка правила у најједноставнијим примерима;

• Недовољан (1) – ученик не испуњава минималне захтеве основног нивоа постигнућа из фонетике, морфологије, синтаксе и лексике ни уз помоћ наставника; не зна да препозна граматичка правила у најједноставнијим примерима.

**Књижевност** - критеријум за оцењивање градива из књижевности усаглашен је са образовним стандардима сва три нивоа постигнућа, основног, средњег и напредног нивоа:

• Одличан (5) – ученик самостално испуњава захтеве сва три нивоа постигнућа из ове области (наводи дела и писце, разликује књижевне родове и врсте, одређује врсту стиха и строфе, проналази стилске фигуре и различите облике приповедања ; самостално анализира књижевно дело, аргументовано образлаже свој став о делу и повезује га са другим текстовима по тематици, структури и мотивима);

• Врло добар (4) – ученик самостално испуњава захтеве сва три нивоа постигнућа из књижевности, уз малу помоћ наставника (самостално анализира књижевна дела уз познавање основних одлика и функционалних појмова);

• Добар (3) – ученик самостално испуњава захтеве основног и делимично средњег нивоа из књижевности (познаје основне одлике књижевности и разликује типове уметничког стваралаштва (усмена и ауторска књижевност); познаје основне функционалне појмове ;

• Довољан (2) – ученик минимално испуњава захтеве основног нивоа ове области, уз помоћ наставника (повезује наслове књижевних дела и имена аутора, разликује књижевне родове и препознаје основне одлике књижевних текстова);

• Недовољан (1) – ученик не испуњава минималне захтеве основног нивоа постигнућа из књижевности ни уз помоћ наставника.

**Језичка култура** - критеријум за оцењивање градива из језичке културе усаглашен је са образовним стандардима сва три нивоа постигнућа, основног, средњег и напредног нивоа:

• Одличан (5) – ученик самостално испуњава захтеве сва три нивоа ове области; показује веома висок степен ангажовања, примењује знања из области усменог и писменог изражавања на напредном нивоу; проналази, издваја и упоређује информације из два дужа текста сложеније структуре или више њих; издваја кључне речи и резимира текст; издваја из текста аргументе; изводи закључке; зна и доследно примењује правописну норму; говори на задату тему поштујући књижевнојезичку норму.

• Врло добар (4) – ученик самостално испуњава захтеве средњег и основног нивоа постигнућа; константно је ангажован; примењује знања из области усменог и писменог изражавања на средњем нивоу, који подразумева усвојеност градива на основном нивоу. Проналази, повезује и тумачи експчицитно и имплицитно садржане информације у књижевном и неуметничком тексту; проналази, издваја и упоређује информације из два краћа текста или више њих; зна правописну норму и примењује је у већини случајева; употребљава различите облике усменог изражавања; препричава различите врсте текстова са сажимањем ичи без сажимања;

● Добар (3) – ученик самостално или уз помоћ наставника испуњава захтеве основног и делимично средњег нивоа; ангажован је повремено; примењује знања из области усменог и писменог изражавања на основном нивоу, уз елементе усвојеног градива на средњем нивоу; проналази и издваја основне информације из текста; разликује у тексту битно од небитног, главно од споредног, повезује информације и идеје изнете у тексту, уочава јасно исказане односе и износи закључке; саставља разумљиву, граматички исправну реченицу; користи различите облике казивања;

• Довољан (2) – ученик минимално и уз помоћ наставника испуњава захтеве основног нивоа; ангажован је веома ретко и примењује само поједина правописна и граматичка правила при обликовању реченице, у примени знања из ове области присутни су поједини елементи постигнућа на основном нивоу;у већини случајева разликује битно од небитног, главно од споредног; саставља једноставан наративни или дескриптивни текст на задату тему и уме да га организује у смисаоне целине.

• Недовољан (1) – ученик не испуњава минималне захтеве основног нивоа постигнућа из области усменог и писменог изражавања ни уз помоћ наставника; не користи правилно оба писма; не саставља разумљиву, граматички исправну реченицу; не уздваја основне информације из прочитаног текста и не разликује у тексту битно од небитног.

**Писмено изражавање–**

Оцењивање писмених и домаћих задатака (састава/есеја) обухвата неколико делова: композицију, садржај, стил, граматику, правопис и естетски изглед.

• Одличан (5) – ученик је тачно одговорио на тему, поштовао је захтеве композиције тако што је издвојио увод, разраду и закључак; види се поступност у излагању, реченице су јасне и правилне без граматичких и правописних грешака, стил писања богат је описима, емоцијама и појединим стилским изражајним средствима, рукопис ученика је леп, а рад уредан; рад има поруку и поенту исказану током разраде или у закључку.

• Врло добар (4) – ученик је тачно одговорио на тему, поштовао захтеве композиције, реченице су јасне са мањим граматичким и правописним грешкама, стилу недостаје више описа и емоција; недовољно јасно истакнута порука или поента.

• Добар (3) – ученик је тачно одговорио на тему, поједини делови композиције нису у потпуности поштовани (нису повезани, недостаје увод или закључак), поједине реченице нису јасне, честе правописне и граматичке грешке, недостаје доста описа и емоција, рад је понегде нечитак и неуредан; изостаје формулисана порука или поента

• Довољан (2) – ученик је делимично одговорио на тему, увод, разрада и закључак нису уједначени, реченице су нејасне и неповезане, стил је сиромашан са великим граматичким и правописним грешкама, рад је веома нечитак и неуредан;

• Недовољан (1) – ученик није ништа написао или ученик није одговорио на тему, нису поштовани захтеви композиције, рад се не може прочитати, реченице су потпуно неповезане и нејасне, има превише граматичких, правописних и стилских грешака.

Што се тиче контролних задатака и тестова из граматике и књижевности, скала за оцењивање је следећа:

Проценат тачних одговора од 86% до 100% одличан (5)

од 66% до 85% врло добар (4)

од 46% до 65% добар (3)

од 26% до 45% довољан (2)

испод 25% недовољан (1)